மத்திய இராணுவ ஆணையம் (சீனா)

**மத்திய இராணுவ ஆணையம்** (*Central Military Commission*) (சுருக்கமாக:**CMC**) என்பது சீனப் பொதுவுடமைக் கட்சி (*CCP*) மற்றும் சீன மக்கள் குடியரசின் (*PRC*)  இராணுவத் தலைமை அமைப்பாகும். இது மக்கள் விடுதலை இராணுவம் (*PLA*), *மக்கள் ஆயுதக் காவல் படை*  மற்றும் சீனக் குடிப்படை ஆகியவற்றை வழிநடத்துகிறது. தொழில்நுட்ப ரீதியாக இரண்டு தனித்தனி ஆணையங்கள் உள்ளது; சீனப்பொதுவுடமைக் கட்சியின் மத்திய இராணுவ ஆணையம் மற்றும்  சீன மக்கள் குடியரசின் மத்திய இராணுவ ஆணையம். இருப்பினும், "ஒரே அமைப்புக்கு இரண்டு பெயர்கள்" என்ற ஏற்பாட்டின் கீழ், அவை ஒரே அமைப்பாகவே செயல்படுகின்றன.

சீனப் பொதுவுடமைக் கட்சி  (CCP) முதன்முதலில் 1925ல் ஒரு இராணுவத் துறையை நிறுவியது. பின் கட்சியின் மத்திய புரட்சிகர இராணுவ ஆணையம் 1937ல் நிறுவப்பட்டது. இது பின்னர் 1945ல் மத்திய இராணுவ ஆணையமாக உருவெடுத்தது. 1949ல் மக்கள் சீனக் குடியரசு நிறுவப்பட்டப் பின், இராணுவத் தலைமையானது, மத்திய மக்கள் அரசின் மக்கள் புரட்சிகர இராணுவ ஆணையத்திற்கு மாற்றப்பட்டது. 1954ல், சீனப் பொதுவுடமைக் கட்சியின் கீழ் மத்திய இராணுவ ஆணையம் மீண்டும் நிறுவப்பட்டது. அதே நேரத்தில் மாநில இராணுவ அதிகாரம் தேசிய பாதுகாப்பு ஆணையத்திற்கு மாற்றப்பட்டது. 1975ல் கலாச்சாரப் புரட்சியின் போது, தேசிய பாதுகாப்பு ஆணையம் கலைக்கப்பட்டது. இதனால் கட்சியின் மத்திய இராணுவ ஆணையம் இராணுவத்தின் ஒரே ஆளும் அமைப்பாக மாறியது.  2016ல் மத்திய இராணுவ ஆணைய அமைப்புகளில் ஒரு பரந்த சீர்திருத்தம் மேற்கொள்ளப்பட்டது; மக்கள் விடுதலை இராணுவத்தின் நான்கு பொதுத் துறைகளுக்குப் பதிலாக, நேரடியாக மத்திய இராணுவ ஆணையத்திடம் அறிக்கை சமர்ப்பிக்கும் 15 துறைகள் உருவாக்கப்பட்டது.

இடைநிலைக் காலங்களைத் தவிர, இரண்டு ஆணையங்களும் ஒரே மாதிரியான பணியாளர்கள், அமைப்பு மற்றும் செயல்பாடுகளைக் கொண்டுள்ளது. ஆணையத்தின் இணையான படிநிலை அமைப்பு, மூத்த நியமனங்கள், துருப்புக்கள் நிலைநிறுத்தம் மற்றும் ஆயுதச் செலவினங்கள் குறித்த வழிகாட்டுதல்களை வழங்குவது உட்பட, மக்கள் விடுதலை இராணுவத்தின் அரசியல் மற்றும் இராணுவ நடவடிக்கைகளை சீனப் பொதுவுடமைக் கட்சி மேற்பார்வையிட அனுமதிக்கிறது. மத்திய இராணுவ ஆணையத்திற்கு [சீனப் பொதுவுடமைக் கட்சியின் பொதுச் செயலாளரும், உச்ச தலைவருமான[சீ சின்பிங் தலைமை தாங்குகிறார். இந்த ஆணையத்தின் அனைத்து உறுப்பினர்களும் மூத்த தளபதிகளாக உள்ளனர். ஆனால் ஆயுதப் படைகளின் விசுவாசத்தை உறுதி செய்வதற்காக, தலைவர் பதவி எப்போதும் சீனப் பொதுவுடமைக்  கட்சியின் மிக மூத்த தலைவர்களால் (கட்சிதான் துப்பாக்கியை வழிநடத்துகிறது என்ற கொள்கையின் கீழ் இவர்கள் பொதுமக்களாக இருப்பார்கள்) வகிக்கப்படுகிறது.  ஆணையத்தின் விதிமுறைகளின்படி, பெருந்தலைவருக்கு ஆணையத்தின் மீது முழுமையான தலைமை அதிகாரம் உள்ளது. மத்திய இராணுவ ஆணையத்தின் 15 பொதுத் துறைகள் மற்றும் ஐந்து கட்டளைப் பிரிவுகளைக் கொண்டுள்ளது. இதன் மூலம் இந்த ஆணயம் மக்கள் விடுதலை இராணுவத்தின் ஒவ்வொரு சேவைப் பிரிவையும் மேற்பார்வையிடுகிறது. மத்திய இராணுவ ஆணையத்தின் தலைமையிடம் பெய்ஜிங் நகரத்தின் மேற்குப் பகுதியில் உள்ள தேசிய பாதுகாப்பு அமைச்சக வளாகத்தில் (ஆகஸ்ட் 1வது கட்டிடம்) அமைந்துள்ளது.
## செயல்பாடுகள்
சீன மக்கள் குடியரசின் தேசிய பாதுகாப்புச் சட்டத்தின்படி, மத்திய இராணுவ ஆணையம் எல்லை, கடல், வான் மற்றும் பிற முக்கிய பாதுகாப்புப் பணிகளின் மீது தலைமைத்துவத்தை செலுத்துகிறது. மக்கள் மக்கள் விடுதலை இராணுவம் (PLA), மக்கள் ஆயுதக் காவல் படைகள் (PAP) மற்றும் துணைப்படை உள்ளிட்ட சீன மக்கள் குடியரசின் ஆயுதப் படைகள் மீது மத்திய இராணுவ ஆணையம் உச்சகட்ட கட்டளை அதிகாரத்தைக் கொண்டுள்ளது.

சீனாவின் அரசு-கட்சி-இராணுவம் என்ற முத்தரப்பு அரசியல் அமைப்பில், மத்திய இராணுவ ஆணையம் ஒரு முடிவெடுக்கும் அமைப்பாகும். சீனாவின் மூன்று முக்கிய முடிவெடுக்கும் அமைப்புகளில் ஒன்றாக, மத்திய இராணுவ ஆணையத்தின் சார்பு செல்வாக்கு காலத்தையும் தலைவர்களையும் பொறுத்து மாறுபடும். சீனப் பொதுவுடைமைக் கட்சி, அரசியல் குழுவிற்கும், மத்திய இராணுவ ஆணையத்திற்கும் இடையில் இராணுவ விவகாரங்களில் அதிகாரத்தைப் பிரிக்கும் கடுமையான நடைமுறையைப் பின்பற்றுகிறது; மத்திய இராணுவ ஆணையத்தின் தலைவரைத் தவிர வேறு எந்த சிவில் அரசியல் குழு (Politburo) உறுப்பினர்களுக்கு இராணுவ விவகாரங்களைக் கையாள அதிகாரம் இல்லை. அதே நேரத்தில் இராணுவ வீரர்கள் சிவில் விவகாரங்களில் தலையிட தடை விதிக்கப்பட்டுள்ளது.

பெரும்பாலான நாடுகளில் இருந்து போலல்லாமல், மத்திய இராணுவ ஆணையம் (CMC) மற்ற அரசாங்க அமைச்சகங்களுக்கு இணையான ஒரு அமைப்பு அல்ல. சீனாவில் தேசிய பாதுகாப்பு அமைச்சகம் இருந்தாலும், அது வெளிநாட்டு இராணுவங்களுடன் தொடர்பு கொள்வதற்காக மட்டுமே உள்ளது மற்றும் அதற்கு கட்டளை அதிகாரம் இல்லை.
## கட்டமைப்பு
சீன இராணுவத்திற்கு இரண்டு தனித்தனி ஆணையங்கள் உள்ளன; சீனப் பொதுவுடமைக் கட்சியின் மத்திய இராணுவ ஆணையம் மற்றும் சீன மக்கள் குடியரசின் மத்திய இராணுவ ஆணையம். இருப்பினும், "ஒரே அமைப்புக்கு இரண்டு பெயர்கள்" என்ற ஏற்பாட்டின் கீழ், இரண்டு ஆணையங்களும் ஒரே மாதிரியான பணியாளர்கள், அமைப்பு மற்றும் செயல்பாடுகளைக் கொண்டுள்ளது. இந்த ஆணையத்தின் இணையான படிநிலை, மூத்த பதவிகள், துருப்புக்கள் நிலைநிறுத்தம் மற்றும் ஆயுதச் செலவினங்கள் குறித்த வழிகாட்டுதல்களை வழங்குவது உட்பட, மக்கள் விடுதலை இராணுவத்தின் அரசியல் மற்றும் இராணுவ நடவடிக்கைகளை மேற்பார்வையிட சீனப் பொதுவுடமைக் கட்சியை அனுமதிக்கிறது. மத்திய இராணுவ ஆணையம் மிகவும் வெளிப்படைத்தன்மையற்றது, மேலும் அதன் கூட்டங்கள் ஏறக்குறைய ஒருபோதும் பொதுமக்களுக்கு அறிவிக்கப்படுவதில்லை.

மத்திய இராணுவ ஆணையம் ஒரு தலைவர், துணைத் தலைவர்கள் மற்றும் பிற உறுப்பினர்களைக் கொண்டது. மத்திய இராணுவ ஆணையத்தின் தலைவரே, ஒரே நேரத்தில் சீனப் பொதுவுடமைக் கட்சியின் பொதுச் செயலாளராகவும் இருப்பார்.  இதன் தலைவர் முக்கிய இராணுவ முடிவுகளில் இறுதி முடிவெடுக்கும் வாக்கைக் கொண்டுள்ளார் மற்றும் மத்திய இராணுவ ஆணையம் மற்றும் இராணுவத்தின் தலைமை மற்றும் செயல்பாடுகளை மேற்பார்வையிடுகிறார். ஆணயத்தின் மற்ற உறுப்பினர்கள் தலைவரின் இறுதி முடிவுக்கு உதவுவதற்காக நியமிக்கப்பட்ட அவரது உயர்மட்ட உதவியாளர்கள் ஆவர்.
## கூட்டுக் கட்டுப்பாட்டு அமைப்புகள்
மத்திய இராணுவ ஆணையத்தின் கூட்டு நடவடிக்கைக் கட்டளை மையம், 2015ஆம் ஆண்டில்  கூட்டுப் பணியாளர் துறையிலிருந்து பிரிக்கப்பட்டு, மத்திய இராணுவ ஆணையத்தின் நேரடிக் கட்டுப்பாட்டின் கீழ் கொண்டுவரப்பட்டது. இது ஒட்டுமொத்த மக்கள் விடுதலை இராணுவத்தின் கூட்டு நடவடிக்கைகளுக்கான கட்டளை மையமாகச் செயல்படுவதுடன், ஐந்து கட்டளைப் படைப்பிரிவுகள் ஒவ்வொன்றின் கூட்டு நடவடிக்கைக் கட்டளை அமைப்புகளையும் மேற்பார்வையிடுகிறது.
## உறுப்பினர்கள்
இராணுவ விதிமுறைகளின்படி, மத்திய இராணுவ ஆணையத்தின் தலைவரான [[சீ சின்பிங்கிற்கு எந்த இராணுவப் பதவியும் வழங்கப்படாது. அதே சமயம் துணைத் தலைவர்கள் மற்றும் உறுப்பினர்களுக்கு அவர்களின் பதவியின் காரணமாக *ஜெனரல்* அல்லது *அட்மிரல்* அல்லது *ஏர் மார்ஷல்* போன்ற பதவிகள் வழங்கப்படுகிறது. சீனப் பொதுவுடைமைக் கட்சியின் தற்போதைய மத்திய இராணுவ ஆணையத்தின் அமைப்பு, அக்டோபர் 2022ல் நடைபெற்ற 20வது கட்சி மாநாட்டில் தீர்மானிக்கப்பட்டது.

தற்போது சீன அதிபர் சீ சின்பிங் மத்திய இராணுவ ஆணையத்தின் தலைவராக உள்ளார். சனவரி 2026 இறுதியில் இந்த ஆணையத்தின் துணைத் தலைவர் *ஜாங் யூக்ஸியா* மற்றும் ஆணையத்தின் பணியாளர் பிரிவு தலைவர் *லீயு ஜென்ஸி* ஆகியோரை ஊழல் குற்றச்சாட்டின் பேரில், சீ சின் பிங் பணி நீக்கம் செய்துள்ளார்.
### தேர்தல்
மத்திய இராணுவ ஆணையத்தின் உறுப்பினர்கள் சீனப் பொதுவுடமைக் கட்சியின் நடுவண் செயற்குழுவால் தேர்ந்தெடுக்கப்படுகின்றனர்.
### துறைகள்
2016-க்கு முன்னர், மக்கள் விடுதலை இராணுவம் நான்கு பொதுத் துறைகளால் நிர்வகிக்கப்பட்டது. சீன அதிபர் சீ சின்பிங் உத்தரவின் பேரில் 2016ல் நடந்த இராணுவச் சீர்திருத்தங்களுக்குப் பிறகு இவை கலைக்கப்பட்டு, மத்திய இராணுவ ஆணையத்திடம் நேரடியாக அறிக்கை சமர்ப்பிக்கும் 15 துறைகளால் மாற்றியமைக்கப்பட்டது. அந்தப் புதிய 15 துறைகள் பின்வருமாறு:

* பொது அலுவலகம் (துணைப் படைப்பிரிவுத் தரம்)
* கூட்டுப் பணியாளர் துறை (மத்திய இராணுவ ஆணைய உறுப்பினர் தரம்)
* அரசியல் பணித் துறை (மத்திய இராணுவ ஆணைய உறுப்பினர் தரம்)
* ஒழுங்கு ஆய்வுக் குழு (மத்திய இராணுவ ஆணைய உறுப்பினர் தரம்)
* அரசியல் மற்றும் சட்ட விவகாரங்கள் ஆணையம் (படைப்பிரிவுத் தரம்)[21]
*  தளவாட ஆதரவுத் துறை (துணைப் படைப்பிரிவுத் தரம்)
* உபகரண மேம்பாட்டுத் துறை (துணைப் படைப்பிரிவுத் தரம்)
*  பயிற்சி நிர்வாகத் துறை (துணைப் படைப்பிரிவுத் தரம்)
*  தேசிய பாதுகாப்பு அணிதிரட்டல் துறை (துணைப் படைப்பிரிவுத் தரம்)
*  அறிவியல் மற்றும் தொழில்நுட்ப ஆணையம் (துணைப் படைப்பிரிவுத் தரம்)
*  மூலோபாயத் திட்டமிடல் அலுவலகம் (கோர்ப்ஸ் தரம்)
* சீர்திருத்தம் மற்றும் அமைப்புசார் கட்டமைப்புக்கான அலுவலகம் (கோர்ப்ஸ் தரம்)
*  சர்வதேச இராணுவ ஒத்துழைப்புக்கான அலுவலகம் (கோர்ப்ஸ் தரம்)
*  தணிக்கை அலுவலகம் (கோர்ப்ஸ் தரம்)
* அலுவலக நிர்வாகத்திற்கான முகமை (கோர்ப்ஸ் தரம்)

கூட்டுப் பணியாளர் துறை, முழு சீன இராணுவக் கட்டளை மற்றும் கட்டுப்பாட்டு அமைப்பின் மையமாகச் செயல்படுகிறது. மேலும் மத்திய இராணுவ ஆணையத்தின் அன்றாட நிர்வாகப் பணிகளுக்குப் பொறுப்பாகும். பொது அலுவலகம் மத்திய இராணுவ ஆணையத்தின் அனைத்துத் தகவல்தொடர்புகள் மற்றும் ஆவணங்களைச் செயலாக்குகிறது, கூட்டங்களை ஒருங்கிணைக்கிறது, மற்றும் உத்தரவுகளையும், வழிகாட்டுதல்களையும் மற்ற துணை அமைப்புகளுக்கு அனுப்புகிறது.

## இதனையும் காண்க
* மக்கள் விடுதலை இராணுவம்
* சீனப் பொதுவுடமைக் கட்சி
* சீனப் பொதுவுடமைக் கட்சியின் நடுவண் செயற்குழு
* தேசிய மக்கள் பேராயம்
* சீனப் பொதுவுடமைக் கட்சியின் தேசிய பேராயம்
* சீனப் பண்பாட்டுப் புரட்சி
* சீன மக்கள் குடியரசின் அரச மன்றம்

## குறிப்புகள்

## மேற்கோள்கள்

### உசாத்துணை

பகுப்பு:சீன அரசு
பகுப்பு:சீன இராணுவ ஆணையங்கள்
பகுப்பு:சீனப் பொதுவுடமைக் கட்சி
பகுப்பு:சீனப் படைத்துறை